Document ID: 32005R0084

NEUVOSTON ASETUS (EY) N:o 84/2005,
annettu 18 päivänä tammikuuta 2005,
lopullisen polkumyyntitullin käyttöön ottamisesta Japanista peräisin olevien televisiokamerajärjestelmien tuonnissa annetun asetuksen (EY) N:o 2042/2000 liitteen muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’,
ottaa huomioon komission ehdotuksen, jonka se on tehnyt kuultuaan neuvoa-antavaa komiteaa,
sekä katsoo seuraavaa:
A. AIEMMAT MENETTELYT
(1)
Neuvosto otti asetuksella (EY) N:o 1015/94 (2) käyttöön lopullisen polkumyyntitullin Japanista peräisin olevien televisiokamerajärjestelmien tuonnissa.
(2)
Neuvosto jätti asetuksen (EY) N:o 1015/94 1 artiklan 3 kohdan e alakohdassa polkumyyntitullin soveltamisalan ulkopuolelle nimenomaisesti kyseisen asetuksen liitteessä, jäljempänä ’liite’, luetellut ammattikäyttöön tarkoitetut korkealaatuiset kamerat, jotka teknisiltä ominaisuuksiltaan sopivat asetuksen (EY) N:o 1015/94 1 artiklan 2 kohdassa annettuun tuotemääritelmään mutta joita ei kuitenkaan voida pitää televisiokamerajärjestelminä.
(3)
Neuvosto muutti lokakuussa 1995 asetuksella (EY) N:o 2474/95 (3) neuvoston asetusta (EY) N:o 1015/94. Muutokset koskivat erityisesti samankaltaisen tuotteen määritelmää ja tiettyjä, lopullisen polkumyyntitullin soveltamisalan ulkopuolelle nimenomaisesti jätettyjä ammattikäyttöön tarkoitettuja kamerajärjestelmiä.
(4)
Neuvosto muutti lokakuussa 1997 asetuksella (EY) N:o 1952/97 (4) Sony Corporationiin ja Ikegami Tsushinki Co. Ltd:hen sovellettavien lopullisten polkumyyntitullien määriä perusasetuksen 12 artiklan mukaisesti. Lisäksi neuvosto jätti polkumyyntitullin soveltamisalan ulkopuolelle erityisesti tiettyjä uusia ammattikäyttöön tarkoitettuja kamerajärjestelmiä lisäämällä ne liitteeseen.
(5)
Neuvosto muutti tammikuussa 1999 ja tammikuussa 2000 asetuksella (EY) N:o 193/1999 (5) ja (EY) N:o 176/2000 (6), asetusta (EY) N:o 1015/94 lisäämällä liitteeseen tiettyjä ammattikäyttöön tarkoitettujen kamerajärjestelmien seuraajamalleja, jotka näin ollen jätettiin lopullisen polkumyyntitullin soveltamisalan ulkopuolelle. Neuvosto muutti lokakuussa 2004 asetuksella (EY) N:o 1754/2004 (7), asetusta (EY) N:o 176/2000.
(6)
Neuvosto vahvisti syyskuussa 2000 asetuksella (EY) N:o 2042/2000 (8) lopulliset polkumyyntitullit, jotka oli otettu käyttöön asetuksella (EY) N:o 1015/94 perusasetuksen 11 artiklan 2 kohdan mukaisesti.
(7)
Neuvosto muutti tammikuussa 2001 ja toukokuussa 2001 asetuksilla (EY) N:o 198/2001 (9) ja (EY) N:o 951/2001 (10) asetusta (EY) N:o 2042/2000 lisäämällä sen liitteeseen tiettyjä ammattikäyttöön tarkoitettujen kamerajärjestelmien seuraajamalleja, jotka näin ollen jätettiin lopullisen polkumyyntitullin soveltamisalan ulkopuolelle.
(8)
Neuvosto vahvisti syyskuussa 2001 asetuksella (EY) N:o 1900/2001 (11) perusasetuksen 11 artiklan 3 kohdan mukaisen välivaiheen tarkastelun perusteella asetuksella (EY) N:o 2042/2000 televisiokamerajärjestelmien tuonnille asetetun lopullisen polkumyyntitullin määrän Hitachi Denshi Ltd -nimiselle vientiä harjoittavalle tuottajalle.
(9)
Neuvosto muutti syyskuussa 2002 asetuksella (EY) N:o 1696/2002 (12) asetusta (EY) N:o 2042/2002 lisäämällä sen liitteeseen tiettyjä ammattikäyttöön tarkoitettujen kamerajärjestelmien seuraajamalleja, jotka näin ollen jätettiin lopullisen polkumyyntitullin soveltamisalan ulkopuolelle.
(10)
Neuvosto muutti huhtikuussa 2004 asetuksella (EY) N:o 825/2004 asetusta (EY) N:o 2042/2004 lisäämällä sen liitteeseen tiettyjä ammattikäyttöön tarkoitettujen kamerajärjestelmien seuraajamalleja, jotka näin ollen jätettiin lopullisen polkumyyntitullin soveltamisalan ulkopuolelle.
B. AMMATTIKÄYTTÖÖN TARKOITETTUJEN KAMERAJÄRJESTELMIEN UUSIA MALLEJA KOSKEVA TUTKIMUS
1. Menettely
(11)
Kaksi japanilaista vientiä harjoittavaa tuottajaa, Sony Corporation, jäljempänä ’Sony’, ja Victor Company of Japan Limited, jäljempänä ’JVC’, ilmoitti komissiolle aikovansa tuoda yhteisön markkinoille uusia ammattikäyttöön tarkoitettuja kamerajärjestelmämalleja ja pyysi komissiota lisäämään nämä uudet ammattikäyttöön tarkoitetut kamerajärjestelmämallit ja niiden oheislaitteet asetuksen (EY) N:o 2042/2000 liitteeseen ja jättämään ne näin ollen polkumyyntitullien soveltamisalan ulkopuolelle.
(12)
Komissio ilmoitti tästä yhteisön tuotannonalalle ja pani vireille tutkimuksen, jonka ainoana tarkoituksena oli määritellä se, kuuluvatko tarkasteltavana olevat tuotteet polkumyyntitullien soveltamisalaan ja olisiko asetuksen (EY) N:o 2042/2000 artiklaosaa muutettava vastaavasti.
2. Tutkittavat mallit
(13)
Vastaanotetut vapautushakemukset ja niiden mukana toimitetut tekniset tiedot koskivat seuraavia kamerajärjestelmämalleja:
i)
Sony:
-
etsin HDVF-C30W
ii)
JVC:
-
kameran runko KY-F560E
Sonyn etsin esiteltiin mallina, jota voi käyttää ainoastaan videokameroiden kanssa. Videokamerat eivät kuulu asetuksen (EY) N:o 2042/2000 soveltamisalaan. JVC:n malli esiteltiin ammattikäyttöön tarkoitetun kameran seuraajamallina, joka on jo jätetty voimassaolevien polkumyyntitoimenpiteiden soveltamisalan ulkopuolelle.
3. Tulokset
i) Etsin HDVF-C30W
(14)
Todettiin, että etsin HDVF-C30W on asetuksen (EY) N:o 2042/2000 1 artiklan 2 kohdan b alakohdan kuvauksen mukainen tuote. Sitä voidaan kuitenkin käyttää ainoastaan videokameroiden kanssa. Videokamerat eivät ole mainitun asetuksen 1 artiklan 2 kohdan a alakohdan kuvauksen mukaisia tuotteita. Näiden kameroiden signaali-kohinasuhde on 54 dB, kun taas asetuksen (EY) N:o 2042/2000 videokameroiden kuvauksessa edellytetään ”normaalivahvistuksella on vähintään 55 dB”. Tästä syystä päädyttiin siihen, että etsin olisi katsottava ammattikäyttöön tarkoitetuksi kamerajärjestelmäksi, joka on asetuksen (EY) N:o 2042/2000 1 artiklan 3 kohdan e alakohdan mukainen. Sen vuoksi etsin olisi jätettävä voimassa olevien polkumyyntitoimenpiteiden soveltamisalan ulkopuolelle ja lisättävä asetuksen (EY) N:o 2042/2000 liitteeseen.
(15)
Yhteisön toimielinten vakiintuneen käytännön mukaisesti kaikki edellä mainitut mallit olisi vapautettava polkumyyntitullista siitä alkaen, kun komission yksiköt ovat vastaanottaneet vapautushakemuksen. Näin ollen Sonyn etsinten HDVF-C30W tuonti, joka on tapahtunut 1 päivänä huhtikuuta 2003 tai sen jälkeen, olisi vapautettava polkumyyntitullista mainitusta päivästä alkaen.
ii) Kameran runko KY-F560E
(16)
Kameran rungon KY-F560E osalta todettiin, että vaikka se on asetuksen (EY) N:o 2042/2000 1 artiklan 2 kohdan a alakohdan kuvauksen mukainen, mallia käytetään pääasiassa teknisissä ja lääketieteellisissä sovelluksissa. Tästä syystä päädyttiin siihen, että malli oli katsottava ammattikäyttöön tarkoitetuksi kamerajärjestelmäksi, joka on asetuksen (EY) N:o 2042/2000 1 artiklan 3 kohdan e alakohdan mukainen. Sen vuoksi se olisi jätettävä voimassa olevien polkumyyntitoimenpiteiden soveltamisalan ulkopuolelle ja lisättävä asetuksen (EY) N:o 2042/2000 liitteeseen.
(17)
Yhteisön toimielinten vakiintuneen käytännön mukaisesti kaikki edellä mainitut mallit olisi vapautettava polkumyyntitullista siitä alkaen, kun komission yksiköt ovat vastaanottaneet vapautushakemuksen. Näin ollen JVC-kameran runkojen KY-F560E tuonti, joka on tapahtunut 15 päivänä huhtikuuta 2004 tai sen jälkeen, olisi vapautettava tullista mainitusta päivästä alkaen.
4. Ilmoittaminen asianomaisille osapuolille ja päätelmät
(18)
Komissio ilmoitti päätelmistään yhteisön tuotannonalalle ja televisiokamerajärjestelmien viejille ja antoi niille mahdollisuuden ilmaista kantansa. Mikään osapuolista ei vastustanut komission päätelmiä.
(19)
Näin ollen asetus (EY) N:o 2042/2000 olisi muutettava vastaavasti,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2042/2000 liite tämän asetuksen liitteen tekstillä.
2 artikla
1. Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
2. Tätä asetusta sovelletaan seuraavien vientiä harjoittavien tuottajien tuottamien ja yhteisöön viemien seuraavien mallien tuontiin:
a)
Sony 1 päivästä huhtikuuta 2003 alkaen:
-
etsin HDVF-C30W;
b)
JVC 15 päivästä huhtikuuta 2004 alkaen:
-
kameran runko KY-F560E.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä tammikuuta 2005.

Labels: 12
3
4
18